**Višina zneska za vračilo trošarine za komercialni prevoz, od 1. avgusta 2022 do zvišanja trošarine za plinsko olje za pogonski namen, znaša 0 evrov**

Obveščamo vas, da je bila v Uradnem listu RS št. 99/2022 dne  22. 7. 2022 objavljena [Uredba o določitvi zneska trošarine za energente in električno energijo.](https://www.uradni-list.si/glasilo-uradni-list-rs/vsebina/2022-01-2503/uredba-o-dolocitvi-zneska-trosarine-za-energente-in-elektricno-energijo) V skladu z uredbo je Vlada RS določila trošarino za plinsko olje za pogonski namen v višini 330 evrov za 1000 litrov in velja od 1. 8. 2022 dalje.

V prvem odstavku 95. člena Zakona o trošarinah (Uradni list RS, št. 47/16, 92/21 in 192/21) je določeno, da se za namene vračila trošarine za komercialni prevoz določi znesek vračila, ki predstavlja razliko med  zneskom povprečne trošarine, ki jo za posamezni koledarski mesec ugotovi minister, pristojen za finance, in najnižjim dovoljenim zneskom, ki ga določa 7. člen Direktive 2003/96/ES.

Glede na predpisan način izračuna zneska za vračilo, bo višina zneska za vračilo trošarine za komercialni prevoz znašala 0 evrov tudi za davčna obdobja od 1. avgusta 2022 dalje, in sicer do spremembe omenjene uredbe, na podlagi katere bo Vlada RS določila trošarino za plinsko olje za pogonski namen v znesku, ki bo višji od 330 evrov za 1000 litrov.

**Upravičencem, ki bodo morebiti predložili zahtevke za vračilo trošarine za komercialni prevoz za davčna obdobja od 1. avgusta dalje, do zvišanja zneska trošarine za plinsko olje za pogonski namen, ne bo ugodeno,** kljub temu, da so dejansko porabili pogonsko gorivo za komercialni prevoz.

O pričakovani odločitvi davčnega organa vas vnaprej **seznanjamo z namenom zmanjšanja administrativne obremenitve tako za upravičence kot za davčni organ**, ker **ne bo mogoče priznati pravice do vračila,** saj bo **znesek za vračilo znašal 0 evrov** dokler ne bo z uredbo določen znesek trošarine za plinsko olje za pogonski namen, ki bo višji od 330 evrov za 1000 litrov.